b'\n_START_ARTICLE_\nSamostan v Sinaii\n_START_SECTION_\nOpis\n_START_PARAGRAPH_\nSamostan ima dve dvori\xc5\xa1\xc4\x8di, obkro\xc5\xbeeni z nizkimi stavbami. V sredi\xc5\xa1\xc4\x8du vsakega dvori\xc5\xa1\xc4\x8da je v bizantinskem slogu zgrajena majhna cerkev. Biserica Veche (Stara cerkev) je iz leta 1695, medtem ko je bila nova Biserica Mare (Velika cerkev) zgrajena leta 1846._NEWLINE_Menihi imajo knji\xc5\xbenico, ki je zbirka dragocenosti dru\xc5\xbeine Cantacuzino, pa tudi najstarej\xc5\xa1i romunski prevod Svetega pisma iz leta 1668._NEWLINE_Tukaj je pokopan Take Ionescu, nekdanji romunski ministrski predsednik.\n_START_SECTION_\nZgodovina\n_START_PARAGRAPH_\nPrinc (sp\xc4\x83tarul) Mihai Cantacuzino je ustanovil samostan ob vrnitvi z romanja na goro Sinaj. Prve stavbe so bile dokon\xc4\x8dane med letoma 1690 in 1695. Namenjene so bile samostanu in utrjeni trdnjavi na poti od Bra\xc8\x99ova do Bukare\xc5\xa1te._NEWLINE_Prvotni tloris je bil namenjen samo 12 menihom, kar naj bi posnemalo dvanajst apostolov, a se je s\xc4\x8dasoma \xc5\xa1tevilo menihov pove\xc4\x8dalo._NEWLINE_Sredi rusko-tur\xc5\xa1ke vojne 1735\xe2\x80\x931739 so menihi, preden so zapustili samostan,  skrili dragocene predmete, zakopali so jih pod zvonik. Turki so med bitko premagali vojake, ki so bili znotraj obzidja samostana. Obmo\xc4\x8dje so po\xc5\xbegali in prebili obzidje na dveh mestih._NEWLINE_Do leta 1850 sta bila v Sinaii le samostan in skupina ko\xc4\x8d. Leta 1864 pa je bila samostanska posest dodeljena upravnemu odboru civilnih bolni\xc5\xa1nic (Eforia Spitalelor Civile), ki je odprla bolni\xc5\xa1nico in nekaj kopeli ter pomagala razviti mineralne izvire._NEWLINE_Leta 1948 je samostan pripadel Bukare\xc5\xa1ki nad\xc5\xa1kofiji, ki je bila v odboru civilnih bolni\xc5\xa1nic. Romunski patriarh Justinian Marina je med letoma 1951 in 1957 obnovil zgradbe z denarjem nad\xc5\xa1kofije. V samostanu so dobili teko\xc4\x8do vodo, elektriko in zemeljski plin. Zahvaljujo\xc4\x8d prizadevanjem kralja Karla I. je Velika cerkev samostana postala prva cerkev v Romuniji, ki je uporabljala elektri\xc4\x8dne lu\xc4\x8di.\n_START_SECTION_\nStara cerkev\n_START_PARAGRAPH_\nStara cerkev je bila zgrajena leta 1695. Leta 2006 je bila zaprta, da bi za\xc4\x8deli obnovitveni projekt in ji vrnili njeno nekdanjo lepoto. Izvirne notranje poslikave je kon\xc4\x8dal vla\xc5\xa1ki slikar P\xc3\xa2rvu Mutu (1657\xe2\x80\x931735), prvi\xc4\x8d pa je bila obnovljena leta 1795. Stara cerkev je bila ponovno odprta leta 2016.\n_START_SECTION_\nVelika cerkev\n_START_PARAGRAPH_\nPod vodstvom igumanov Ioasafa in Paisieja se je gradnja Velike cerkve za\xc4\x8dela leta 1842. Sredstva je dal samostan. Kon\xc4\x8dana je bila leta 1846. V letih od 1897 do 1903 jo je raz\xc5\xa1iril Odbor civilnih bolni\xc5\xa1nic.\n_START_SECTION_\nSedanji videz\n_START_PARAGRAPH_\nCerkvi je dana\xc5\xa1njo podobo dal arhitekt George Mandrea. Uporabil je moldavski in brankovanski slog (vla\xc5\xa1ka renesansa) iz Vla\xc5\xa1ke. Pas treh zelenih linij iz emajla, ki obkro\xc5\xbeajo stavbo, predstavlja enotnost svete Trojice v enem Bogu in enotnost treh romunskih kraljestev v eni dr\xc5\xbeavi.\n_START_SECTION_\nOprema\n_START_PARAGRAPH_\nPohi\xc5\xa1tvo je leseno (gorski javor, javor in hrast), izdelal ga je Constantin Babic s svojimi \xc5\xa1tudenti na umetni\xc5\xa1ki \xc5\xa1oli v Bukare\xc5\xa1ti (\xe1\xb9\xa2coala de Arte si Meserii). Na kraljevem prestolu sta kraljevski grb in geslo Nihil sine Deo (ni\xc4\x8d brez Boga). V kralji\xc4\x8din prestol sta vtisnjeni \xc4\x8drki E.D.  Oba prestola sta pozla\xc4\x8dena._NEWLINE_Dve ruski ikoni, sveti Sergej in sveti Nikolaj, je leta 1903 podaril ruski kralj Nikolaj II. igumanu Nifonu Arhimandrituluju za krst princa Nikolaja, sina romunskega kralja Ferdinanda._NEWLINE_Izjemno delo v samostanu je religiozna ikona (epitafija), delo Anne Roth, izdelana iz svile in zlata na bomba\xc5\xbeni  podlagi. Delo je trajalo tri leta (od 1897 do 1900).\n_START_SECTION_\nZvonik\n_START_PARAGRAPH_\nKo je bil iguman Nifon Popescu (1888\xe2\x80\x931909), je bil na obzidje samostana dodan velik zvonik. Kon\xc4\x8dan je bil leta 1892. Zvon, te\xc5\xbeek 1700 kilogramov, so prinesli s stolpa Col\xc5\xa3ea v Bukare\xc5\xa1ti.\n_START_SECTION_\nMuzej\n_START_PARAGRAPH_\nLeta 1895 je bil odprt samostanski muzej, to je bila prva razstava verskih objektov v Romuniji. V njem so zbirke ikon in kri\xc5\xbeev iz 17. stoletja, prvo Sveto pismo v romun\xc5\xa1\xc4\x8dini (Bukare\xc5\xa1ta, 1688) in \xc5\xa1tevilni drugi dragoceni predmeti.'